b'\n_START_ARTICLE_\nHylesia\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (vingespenn gjerne 40-50 millimeter), gr\xc3\xa5aktige eller brunlige p\xc3\xa5fuglspinnere. Hannene har gjerne litt sigdformede vinger. Disse artene mangler p\xc3\xa5fallende fargetegninger, men har gjerne ett eller to litt utydelige tverrb\xc3\xa5nd p\xc3\xa5 forvingen. Noen f\xc3\xa5 arter er skarpt rosa p\xc3\xa5 farge, og enkelte har \xc3\xb8yeflekker p\xc3\xa5 bakvingene.\n_START_SECTION_\nLevevis\n_START_PARAGRAPH_\nSom hos mange andre p\xc3\xa5fuglspinnere kan larvene leve p\xc3\xa5 mange ulike busker og tr\xc3\xa6r. Noen av artene kan bli sv\xc3\xa6rt tallrike og gj\xc3\xb8re skade i hager og fruktdyrking. Larvene lever gjerne selskapelig, i alle fall som unge. De kan legge ut p\xc3\xa5 vandringer p\xc3\xa5 en lang rekke, den ene bak den andre. Som andre p\xc3\xa5fuglspinnere har de voksne reduserte mundeler, og de tar ikke n\xc3\xa6ring til seg. Noen flyr om natten, andre om dagen.\n_START_SECTION_\nNesleh\xc3\xa5r\n_START_PARAGRAPH_\nLarvene, til dels ogs\xc3\xa5 de voksne sommerfuglene, er kledt med nesleh\xc3\xa5r. Disse frigj\xc3\xb8r gift om man kommer i kontakt med dem og kan utl\xc3\xb8se hudirritasjon, av og til ogs\xc3\xa5 mer alvorlige komplikasjoner. Hemileucinae er den sommerfugl-gruppen som for\xc3\xa5rsaker mest medisinske problemer i Mellom- og S\xc3\xb8r-Amerika.\n_START_SECTION_\nUtbredelse\n_START_PARAGRAPH_\nSlekten er utbredt i S\xc3\xb8r- og Mellom-Amerika, s\xc3\xa6rlig er det mange arter i Mexico.'